1Kɛn Isa jaay taaɗ naŋ taarin̰ se, naan̰ uun kaamin̰ raan ɗeek ɔɔ: «Bua, ɓɛrɛ, kaaɗin̰ se aasga naai 'nook Gooni, taa Gooni kic ai nooko. 2Naai ɛɗin̰ga jikilimge paac kaam jin̰a, taa naan̰ kɛɗn kaajn̰ gɛn daayum jeege tun naai ɛɗin̰sin̰ga se. 3Kaajn̰ gɛn daayum kɛn ese se taa naaɗe ai jeeli naai Raa mala kɛn kalaŋ lak ɔɔ am jeel maam Isa al‑Masi kɛn naai ɔlumo. 4Do naaŋ ki se maam nookiga ɔɔ naabi naai ɛɗum se, maam m'tɛɗ naŋin̰ga. 5Ɓɔrse Bua, 'nookum naani ki aan gɔɔ kɛn naai 'nookumo kaaɗ kɛn naai aal te dunia ey ɓɔrt se. 6«Maam m'taaɗɗenga naaɗe jeeliga naai jeegen kɛn naai 'bɛɛr tɔɔɗo do naaŋ ki jaay ɛɗumɗen se. Naaɗe se jee naaige, ɔɔ naai ɛɗumɗenga kaam jima, ɔɔ naaɗe booy uunga taar naai. 7Ɓɔrse naaɗe jeele, nakŋ naai ɛɗumo paac se iin̰o gɔtn naai ki. 8Taar kɛn naai 'taaɗumo se, maam m'taaɗɗesin̰ga kici. Ɔɔ naaɗe took uunga, naaɗe jeelga ɗeere, maam se m'iin̰o gɔtn naai ki ɔɔ naaɗe tookga naai ɓo ɔlumo. 9«Maam m'tɔnd mɛti se taa naaɗe sum, ey num gɛn jee do naaŋ kɛn ɓaa se paac eyo. Anum m'tɔnd mɛti se gɛn jee naai ɛɗumɗeno kaam jima, taa naaɗe se jee naaige. 10Nakŋ maam m'ɔk paac se gɛn naai ɔɔ nakŋ naai ɔk paac se lɛ, gɛn maama; ɔɔ ute ɗoobm naaɗe se ɓo, jeege 'kaakŋ nookuma. 11Naan ki se maam m'kɔŋ kiŋg do naaŋ ki ey sum. Gaŋ naaɗe se utu kiŋg do naaŋ ki ɔɔ maam lɛ m'tɛrl tɛrl gɔtn naai ki. Bua, naai Debm Salal se, bɔɔbɗe ute tɔɔgi kɛn naai ɛɗum se. 'Bɔɔbɗe taa naaɗe 'tɛɗn kalaŋ aan gɔɔ maam ute naai naaje k'kalaŋ se. 12Kaaɗ kɛn maam m'iŋgo te naaɗe se, maam lɛ m'bɔɔbɗeno ute tɔɔgŋ kɛn naai ɛɗumo se. Maam se m'bɔɔbɗenoga maakɗe ki se nam kalaŋ tap ɓo ut eyo, ɔɔ deb kalaŋ kɛn ut se lɛ, taa taar k'raaŋo do dɔkin̰ se 'kaan te ɗoobin̰a. 13Ɓɔrse maam m'tɛrl tɛrl gɔtn naai ki ɔɔ kɛn ɓɔrse m'utu do naaŋ ki jaay m'taaɗɗen taargen se, taa naaɗe kɔŋ maak‑raapuma ɔɔ maak‑raapm naaɗe se, 'tɛɗn maak‑raapm maraadin̰ ki. 14Maam m'taaɗɗenga taar naai, gaŋ jee do naaŋ ki se ɔɔɗ undɗenga taa naaɗe se mɛtn jee do naaŋ kɛn ɓaa se eyo, aan gɔɔ maam kic mɛtn jee do naaŋ kɛn ɓaa se ey se. 15Maam m'tɔnd mɛti se taa aɗen tɔsn naatn do naaŋ ki eyo, num taa aɗen bɔɔbm ro Deb kɛn iŋg ɓo gɛn tɛɗn kusin̰ sum se. 16Naaɗe se mɛtn jee do naaŋ kɛn ɓaa se eyo, aan gɔɔ maam kic mɛtn jee do naaŋ kɛn ɓaa se ey se. 17Ute taar naai mɛt ki se, naai 'tɛɗɗen naaɗe 'tɛɗn jee naaigen mala mala; taa taar naai se taar mɛt ki. 18Aan gɔɔ kɛn naai ɔlumo do naaŋ ki se, maam kic m'ɔlɗen do naaŋ ki. 19Taa naaɗe se, maam m'ɛɗi rom paac, taa naaɗe kic ai kɛɗn roɗe paac ute taar mɛt ki. 20«Kɛn m'tɔnd mɛti se taa naaɗe sum eyo, num m'tɔnd mɛti, taa jeegen utu 'tookŋ taarɗe ɔɔ utu 'kaal maakɗe dom ki se kici. 21Ɔn̰ɗe naaɗe paac 'tɛɗn kalaŋ. Bua, 'tɛɗɗen naaɗe 'tɛɗn kalaŋ ute naaje kici, aan gɔɔ naai iŋg dɔɔk ute maama ɔɔ maam m'iŋg dɔɔk te naai se. 'Tɛɗɗe naaɗe 'tɛɗn kalaŋ kici, jaay jee do naaŋ ki se 'jeel naai ɓo ɔlumo. 22Maam m'taaɗɗenoga nookŋ naai ɛɗumo se, ute naan̰ se naaɗe tɛɗn kalaŋ aan gɔɔ maam m'utu naai k'kalaŋ se. 23Maam m'iŋg m'dɔɔk te naaɗe, aan gɔɔ naai iŋg dɔɔk te maam se. Bin se naaɗe 'kɔŋ dɔɔkŋ tɛɗn kalaŋ, jaay jee do naaŋ ki se 'jeele naai ɓo ɔlumo ɔɔ naai 'jeɗe aan gɔɔ naai 'jem maam se. 24Bua, jee se naai ɓo ɛɗumɗeno ɔɔ m'je gɔtn maam m'iŋg se, naaɗe 'kiŋg ute maam kici. Taa naaɗe kaakŋ nookuma, nookŋ kɛn naai ɛɗumo. Taa naai 'jemoga kaaɗ kɛn naai aalo te do naaŋ ey ɓɔrtɔ. 25Bua, naai se debm daan ki, naɓo jee do naaŋ ki se jeeli te eyo, gaŋ maam se m'jeeli, ɔɔ jee se kic jeelga kɛn naai ɓo ɔlumo. 26Maam m'taaɗɗen naaɗe jeelga roi, ɔɔ maam m'utu m'aɗen tɛɗn naaɗe ai jeel kɔkɔ, taa maak‑jei kɛn naai ɔk dom ki se 'tɛɗn do naaɗe ki kici, bin se jaay maam m'kiŋg dɔɔkŋ te naaɗe.»
fuv_Latn